Tanga nawa
MUCHANO wavyuma muka? Muchano wakutachikiza muvakumbulwila vihula vimwe vyavilemu vize vanahulisanga vatu. Pamo nayove walihulisaho lyehi vihula vyakufwana nganevi:
Kulihi unahase kuwana muvakumbulwila vihula kanevi? Nge nauya kujizuvo jakulamina chipwe jakulanjishila mikanda, unahase kuwana mikanda yayivulu yinahase kukumbulula vihula kanevi. Oloze kakavulu mikanda kana yalimbalaka umwe naukwavo. Yeka yeji kusolokanga kupwa yayilemu oholyapwa, oloze kutwala muze yeji kuseka kaha veji kwalumunangako vyuma vimwe chipwe kusoneka yeka.
Chipwe ngocho, kwatwama mukanda umwe wakumbulula kanawa vihula kanevi. Ou mukanda kana ukwechi mijimbu yamuchano. Yesu Kulishitu alombele kuli Kalunga ngwenyi: “Mazu ove akiko vene muchano.” (Yowano 17:17) Makumbi ano twatachikiza Mazu kana kupwa Mbimbiliya. Hamafwo anakavangizaho, nauwana omu Mbimbiliya yakumbulula vihula kanevi mujila yayashi kaha nawa yakwoloka.
OVYO VATU VEJI KUHULISHILANGA CHIHULA KANA: Tuli nakuyoyela mukaye kaze kanazale naulyanyi navilinga vyeka vyavipi. Mauka akwitava amavulu anangula ngwawo kuyanda chosena tweji kumonanga chafuma kuli Kalunga.
VYUMA YANANGULA MBIMBILIYA: Kalunga keshi kuneha vyuma vyavipiko. Hali Yopa 34:10 vatulweza ngwavo: “Kuhukisa chipwenga kwakusuku naKalunga, kuhengesa chipwenga kwakusuku naUkwechi ngolo josena.” Kalunga ajina kulingila vatu vyuma vyamwaza. Evi vikiko Yesu atulwezelele tulombenga ngwetu: “Ove Setu uli mwilu . . . Wangana wove wize. Mwaya muchima wove vakalingemo hamavu nganomu veji kulingilangamo mwilu.” (Mateu 6:9,10) Kalunga atuzakama chikuma, kaha evi vikiko vyamulingisa alisuule mangana atesemo vyuma vyamwaza ajina kutulingila.—Yowano 3:16.
Tanga nawa Kuputuka 1:26-28; WaYakova 1:13; naWaPetulu 1, 5:6, 7.
OVYO VATU VEJI KUHULISHILANGA CHIHULA KANA: Jijita chijitwalaho lika kujiha vatu vavavulu. Kaha nawa tuvosena tweji kuyandanga.
VYUMA YANANGULA MBIMBILIYA: Kalunga atufwelelesa ngwenyi mwakaneha kuunda hamavu hosena. Omu Kalunga mwakaputuka kuyula kano kaye, vatu “kaveshi kukalinangula cheka jitako.” Oloze ‘navakafululula jipoko javo jamikwale nakujitenga matemo.’ (Isaya 2:4) Kalunga mwakafumisako kuyanda navilinga vyavipi vyosena. Mbimbiliya yatushika ngwayo: “[Kalunga mwakahunda] masoji osena kumeso avo. Kufwa kacheshi kukapwako chekako, kaha nawa kakweshi kukapwa cheka kulishonako, chipwe miteto, chipwe kukola, mwomwo vyuma vyakulivanga [vyakufwana nge kuyanda navilinga vyavipi vinakusoloka makumbi ano] vinafumuko lyehi, shikaho.”—Kusoloka 21:3, 4.
Tanga nawa Samu 37:10, 11; 46:9; naMika 4:1-4.
OVYO VATU VEJI KUHULISHILANGA CHIHULA KANA: Mauka akwitava amavulu mukaye anangula ngwawo kwatwama chuma chimwe mumujimba wamutu chize cheji kutwalangaho lika kuyoya nge mutu nafu. Vamwe vashinganyeka ngwavo vafu vanahase kulemeka vatu vavatonyi kaha nawa ngwavo Kalunga eji kuzangamisanga vaka-kuhuka haya myaka yosena mukakahya kahelo.
VYUMA YANANGULA MBIMBILIYA: Mutu nge nafu, keshi kupwako chekako. Chisoneka chaMuka-kwambulula 9:5 chamba ngwacho: “Vafu kavatachikiza chumako.” Hakuwana nge vafu kaveshi kutachikizako, chipwe kwivwa, chipwe kulinga vyuma, ngocho kaveshi kuhasa kulemeka chipwe kukafwa vatu vavatonyiko.—Samu 146:3, 4.
Tanga nawa Kuputuka 3:19 naMuka-kwambulula 9:6, 10.
OVYO VATU VEJI KUHULISHILANGA CHIHULA KANA: Tuvosena twasaka kuyoya, kaha nawa twasaka kulivwisa kuwaha kutwama navatu twazanga. Evi vikiko vyatulingisa tufwile kukamona cheka vausoko namasepa jetu vaze twafwisa.
VYUMA YANANGULA MBIMBILIYA: Vatu vavavulu vaze vafwa navakasanguka. Yesu ashikile ngwenyi “vosena vaze vali muvimbumbe . . . navakalovokamo.” (Yowano 5:28, 29) Kweseka navyuma ajinyine Kalunga hakavanga, vatu vaze navakasanguka navakalivwisa kuwaha kutwama mupalachise hano hamavu. (Luka 23:43) Mupalachise kana yize vatushika, vatu vakushishika navakalikangula nakukayoya haya myaka yosena. Mbimbiliya yatulweza ngwayo: “Vaka-kwoloka navakaswana lifuchi, navakatwamangamo haya myaka yosena.”—Samu 37:29.
Tanga nawa Yopa 14:14, 15; Luka 7:11-17; naVilinga 24:15.
OVYO VATU VEJI KUHULISHILANGA CHIHULA KANA: Vatu vavavulu mumauka akwitava veji kulombanga. Oloze vavavulu veji kuhanjikanga ngwavo Kalunga keshi kukumbulula kulomba chavoko.
VYUMA YANANGULA MBIMBILIYA: Yesu atunangwile ngwenyi katwatela kuvulukanga vyuma vyovimwe hakulombako. Ambile ngwenyi: “Hakulomba, kanda muhilukila hilukila nakuvuluka vyuma vyovimweko.” (Mateu 6:7, NW) Nge tunakusaka Kalunga evwilile kukulomba chetu, kaha twatela kulomba mujila yize asaka. Hakusaka kulinga ngocho, twatela kulinangula mwaya muchima waKalunga nakulomba kweseka navyuma asaka. Mukanda WaYowano 1, 5:14 walumbununa ngwawo: “Kachi nge natumulomba [Kalunga] chuma nge mwaya muchima wenyi, mwatwivwilila.”
Tanga nawa Samu 65:2; Yowano 14:6, 14; naWaYowano 1, 3:22.
OVYO VATU VEJI KUHULISHILANGA CHIHULA KANA: Vatu vavavulu vashinganyeka ngwavo mutu kupwa wakuwahilila kuvanga apwenga wamwaza nakupwa najimbongo, nakuya fuma. Ngachize vatu vali nakufwila vyuma kanevi, oloze kaveshi nakuwahilila mukuyoya chavoko.
VYUMA YANANGULA MBIMBILIYA: Yesu avulukile vyuma vyavilemu vyeji kulingisanga mutu awahilile, ngwenyi: “Vanatokwava vanasuvala mujishipilitu javo.” (Mateu 5:3) Tunahase kupwa vakuwahilila chikuma mukuyoya nge natulya kulya chakushipilitu, kulumbununa nge twatela kulinangula muchano waKalunga navyuma ajina. Muchano kana watwama muMbimbiliya. Kutachikiza muchano kana chinahase kutukafwa twijive vyuma vyavilemu navize vyamokomoko. Nge natwechelela Mbimbiliya yitutwaminyine muvyuma natulinga kaha natupwa vakuwahilila mukuyoya.—Luka 11:28.
Tanga nawa Vishimo 3:5, 6, 13-18 naWaChimoteu 1, 6:9, 10.
Tunashimutwila kaha mukavatu vyuma yanangula Mbimbiliya havihula vitanu nachimwe. Uno unakusaka kutachikiza vyavivulu tahi? Nge nayove ‘wasuvala mushipilitu yove,’ kaha chikupu vene unakusaka kulinangula vyavivulu. Pamo walihulisaho navihula vyeka vyakufwana nge evi: ‘Nge Kalunga atuzakama, kaha mwomwo ika etavishila kuyanda navyuma vyavipi vitwaleho lika? Vyuma muka ngwatela kulinga numba tanga yami yifukile?’ Mbimbiliya yakumbulula kanawa vihula kanevi navihula vyeka vyavivulu.
Oloze vatu vavavulu makumbi ano kavahaka muchima kukutanga Mbimbiliyako. Vayimona kupwa himukanda waunene chikuma kaha nawa waukalu kulumbunukila mutu. Kutala unakusaka vakukafwe kuwana omu Mbimbiliya yakumbulula vihula kana tahi? Vinjiho jaYehova vakwechi vyuma vivali vize vinahase kukukafwa.
Chatete, mukanda vavuluka ngwavo Uno Chikupu Mbimbiliya Yanangula Vyuma Muka? vausoneka ukafwe vatu vatwama namilimo yayivulu mangana vatachikize vyuma yanangula Mbimbiliya havihula vyavilemu. Chamuchivali, Vinjiho jaYehova veji kutambukilanga vatu nakuvanangula Mbimbiliya chakuzeneka fweto. Nge unasake, kaha mukwenu wamungalila yove uze apwa Chinjiho chaYehova nahase kukutambukilanga hembo lyove chipwe kuchihela cheka musaka mangana mushimutwilenga Mbimbiliya chalumingo hichalumingo. Vatu vavavulu mukaye kosena vananganyala chikuma kuvanangula mujila kaneyi. Kaha vavavulu vanambenga ngwavo: “Chikupu vene ngunawane muchano!”
Evi hivyuma vyavilemu twatela kufwila kulinangula. Muchano wamuMbimbiliya weji kutukinganga kukupanda, nakuchiwomawoma, nakukuhona kutuluwanganyisa. Weji kutukafwanga nawa tupwenga nalutalililo, nakuwahilila, nakwijiva vyuma vyavilemu mukuyoya. Yesu ambile ngwenyi: “Muchano namukautachikiza, kaha muchano naukamilingisa kupwa muvana vavisemi.”—Yowano 8:32.
cjk_Latn cjk_Latn cjk_Latn cjk_Latn cjk_Latn cjk_Latn cjk_Latn kmb_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn kmb_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn